SK Úradný vestník Európskej únie C 51/49

Žaloba podaná 19. decembra 2007 – Visa Europe a Visa International Service Association/Komisia

(Vec T-461/07)

(2008/C 51/91)

Jazyk konania: angličtina

Účastníci konania

Žalobkyne: Visa Europe Ltd (Londýn, Spojené kráľovstvo) a Visa International Service Association (Wilmington, Spojené štáty) (v zastúpení: S. Morris, QC, H. Davies, Barrister, A. Howard, Barrister, V. Davies, Solicitor, a H. Masters, Solicitor)

Žalovaná: Komisia Európskych spoločenstiev

Návrhy žalobcov

— zrušiť rozhodnutie Komisie v celom rozsahu, subsidiárne

— zrušiť článok 2 rozhodnutia v celom rozsahu alebo subsidiárne, primerane znížiť pokutu, ktorú stanovuje, a

— zaviazať Komisiu na náhradu trov konania.

Žalobné dôvody a hlavné tvrdenia

Visa Europe a Visa International Service Association (ďalej len „Visa“) žiadajú podľa článku 230 ES zrušenie rozhodnutia Komisie K(2007) 4471 v konečnom znení z 3. októbra 2007, ktoré sa týka konania podľa článku 81 ES (vec COMP/D1/37860 – Morgan Stanley/Visa International a Visa Europe) na jednej strane v rozsahu, v ktorom toto rozhodnutie obsahuje zistenie, že Visa porušila článok 81 ES a článok 53 EHP tým, že neprijala Morgan Stanley Bank International Limited (ďalej len„Morgan Stanley“) za člena Visa Europe pred 22. septembrom 2006 z toho dôvodu, že Morgan Stanley vlastnila a prevádzkovala konkurenčný systém platobných kariet, a na druhej strane v rozsahu, v akom bola týmto rozhodnutím žalobkyniam uložená pokuta vo výške 10,2 milióna eur.

Vzhľadom na zistenia Komisie o porušení, Visa uvádza tri žalobné dôvody. Tvrdí najmä, že Komisia sa svojim záverom, podľa ktorého neprijatie Morgan Stanley za člena Visa predstavovalo výrazné obmedzenie hospodárskej súťaže podľa článku 81 ES, dopustila zjavného nesprávneho právneho posúdenia a takisto Komisia nepreukázala splnenie podmienok nevyhnutných pre tento záver.

a) Po prvé, Komisia použila nesprávne právne a ekonomické kritériá pre uplatnenie uvedeného ustanovenia, pri ktorých vychádzala z toho, že existuje „priestor pre ďalšiu hospodársku súťaž“, a na základe toho dospela k nesprávnemu skutkovému a ekonomickému posúdeniu údajných následkov neprijatia Morgan Stanley za člena. Podľa Visa sa spoločnosti Morgan Stanley nebránilo vstúpiť na relevantný trh („trh pre akvizície v Spojenom kráľovstve“).

b) Po druhé, Komisia porušila základnú procesnú požiadavku, pretože v štádiu rozhodovania zmenila svoj názor na účinky narúšajúce hospodársku súťaž a spoločnosti Visa nedala príležitosť reagovať na novú situáciu vo veci.

c) Po tretie, aj keby sa preukázala skutočnosť, že sa spoločnosti Morgan Stanley bránilo vstúpiť na trh pre akvizície, neexistuje dostatok účinkov narúšajúcich hospodársku súťaž.

Pokiaľ ide o uloženú pokutu, Visa podľa článku 229 ES uvádza tieto žalobné dôvody:

a) V súlade s uplatnením základných zásad práva Spoločenstva na mimoriadne okolnosti prípadu a skutočnú neistotu, ktorá existuje v súvislosti s otázkou, či bolo neprijatie Morgan Stanley protiprávne, Komisia nemala vôbec uložiť pokutu. Visa sa domnieva, že uloženie pokuty nebolo opodstatnené, pretože spornú dohodu v súlade s nariadením (EHS) č. 17/62 (1) formálne oznámila Komisii a oprávnenie uložiť pokutu podľa nariadenia (ES) č. 1/2003 (2) vzniklo len na základe závažných prieťahov v administratívnom postupe Komisie.

b) Subsidiárne sa Komisia podľa Visa dopustila viacerých nesprávnych právnych posúdení pokiaľ ide o výšku pokuty, ktorú bola oprávnená uložiť žalobkyniam. Na základe toho Visa tvrdí, že pokuta 10,2 milióna eur je zjavne prehnaná a neprimeraná, pretože sa vôbec nezohľadnili závažné pochybnosti pokiaľ ide o protiprávnosť jej konania.

Visa napokon tvrdí, že Komisia bola oprávnená uložiť pokutu len za to obdobie, za ktoré sa preukázalo, že sa spoločnosti Morgan Stanley bránilo vstúpiť na trh pre akvizície v Spojenom kráľovstve. Aj keby skoršie odmietnutie Morgan Stanley mohlo spôsobiť rozdiely v podmienkach hospodárskej súťaže na relevantnom trhu, po uvedenej dobe by to už neplatilo, a preto Komisia v súlade so svojimi usmerneniami k metóde stanovovania pokút z roku 1998 nemala uplatniť násobný koeficient z dôvodu dĺžky trvania porušenia.

(1) Rada EHS: nariadenie č. 17: prvé nariadenie, ktorým sa vykonávajú články 85 a 86 Zmluvy (Ú. v. ES 13, s. 204; Mim. vyd. 08/001, s. 3).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).